|  |  |
| --- | --- |
| **1. NAPIREND** |  **Ügyiratszám:** **BSZ/ -1/2025.** |

**ELŐTERJESZTÉS**

a Képviselő-testület **2025. április 29-i** **nyilvános** ülésére

**Tárgy:** **Döntés az önkormányzat 2025. évi költségvetési tartalékának felhasználásáról**

**Előterjesztő:** Bíró Imre polgármester

**Előkészítette:** dr. Varga Viktória jegyző

Sibak-Németh Lilla pénzügyi ügyintéző

**TISZTELT KÉPVISELŐ-TESTÜLET!**

Balatonszepezd Község Önkormányzata Képviselő-testülete 2025. február 21. napján fogadta el a 2025. évi költségvetésről szóló 2/2025. (II.25.) önkormányzati rendeletét (költségvetési rendelet).

A költségvetési rendeletben 84.476.396 Ft működési célú tartalék szerepel.

A költségvetési rendelet 6. § (2) bekezdése értelmében a 2025. évi költségvetési működési célú általános tartaléka elsősorban az önkormányzati rendkívüli feladatok megoldására szolgál. A költségvetési rendeletben a képviselő-testület a tartalék felhasználásának jogát évi 300.000 Ft összegig a polgármesterre ruházta át.

A költségvetési rendeletben a képviselő-testület az önkormányzat éves létszámkeretét 9,5 főben állapította meg.

Javaslom, hogy az önkormányzat 2025. május 1. napjától munkaviszony keretében határozatlan időre alkalmazzon falugazda feladatokkal megbízott személyt, akinek az alábbi fő feladatai lennének:

* karbantartó csoport vezetése, munkák kiadása, szervezése, ütemezése (külső vállalkozóktól árajánlat bekérése, munkák szervezése)
* strandgondnoki feladatok (strandok felkészítése, vállalkozók keresése, árajánlat bekérése, szervezése)
* zöldterületek, műszaki karbantartás irányítása, ellenőrzések
* útfelbontások helyszíni bejárása – kérelemre
* fakivágások láttamozása – kérelemre
* beruházások, pályázati fejlesztések figyelemmel kísérése
* településkép folyamatos ellenőrzése
* rendezvények előtt és alatt közreműködés
* karbantartási munkálatokban tevőleges részvétel

A 2025. évi költségvetést áttekintve a munkakör betöltése esetén a személyi juttatások meglévő előirányzat nem elegendő, ezért javaslom, hogy a fenti munkakör betöltéséhez szükséges forrást a képviselő-testület biztosítsa és a személyi juttatások kiemelt előirányzat módosításához, illetve a szükséges összeg tartalékból való átcsoportosításához járuljon hozzá. Ez év végéig kb. 5.000.000 Ft átcsoportosítását jelenti.

A költségvetési rendelet 8. § (2) bekezdése szerint a képviselő-testület kizárólagos hatáskörébe tartozik a költségvetési rendelet kiemelt előirányzatainak módosítása.

Kérem a Tisztelt Képviselő-testületet, hogy az előterjesztést megvitatni és a határozatot meghozni szíveskedjen.

**HATÁROZATI JAVASLAT**

Balatonszepezd Község Önkormányzata Képviselő-testülete 1 fő falugazda munkaviszonyban történő foglalkoztatását jóváhagyja, és a felmerülő személyi juttatást (munkabér, munkaadót terhelő járulék) a 2025. évi költségvetés tartalékának terhére biztosítja.

Felhatalmazza a polgármestert a szükséges intézkedések (átcsoportosítás) megtételére.

Határidő: azonnal

Felelős: polgármester

Balatonszepezd, 2025. április 22.

|  |  |
| --- | --- |
|  |  **Bíró Imre** polgármester |